CELEX: 32006D0299
Language: lt
Date: 1145404800000
Title: 2006/299/EB: 2006 m. balandžio 19 d.  Komisijos sprendimas, dėl ekspertų grupės, teiksiančios Komisijai politines konsultacijas dėl kovos su smurtiniu radikalėjimu, sudarymo

25.4.2006   
            
            
               LT
            
            
               Europos Sąjungos oficialusis leidinys
            
            
               L 111/9
            
         
      KOMISIJOS SPRENDIMAS
   
   2006 m. balandžio 19 d.
   dėl ekspertų grupės, teiksiančios Komisijai politines konsultacijas dėl kovos su smurtiniu radikalėjimu, sudarymo
   (2006/299/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   kadangi:
   
               (1)
            
            
               Pagal Europos Sąjungos sutarties 2 straipsnį Sąjunga turi puoselėti ir plėtoti Sąjungą kaip laisvės, saugumo ir teisingumo erdvę.
            
         
               (2)
            
            
               Sąjunga laisvės, saugumo ir teisingumo erdvėje turi piliečiams teikti aukšto lygio saugumą. Šio tikslo siekiama kovojant su terorizmu, įskaitant šio pavojaus išorės dimensiją, ir nagrinėjant smurtinį radikalėjimą skatinančius veiksnius.
            
         
               (3)
            
            
               Savo Komunikate Teroristinių išpuolių prevencija, parengtis jiems ir reagavimas
                   (1), Komisija teigė, kad pasipriešinimas smurtiniam radikalizmui mūsų visuomenėse ir teroristų verbavimui palankių sąlygų žlugdymas turi būti esminiai terorizmo prevencijos strategijos prioritetai.
            
         
               (4)
            
            
               Savo Komunikate Teroristų verbavimas: smurtinį radikalėjimą skatinančių veiksnių nagrinėjimas
                   (2) Komisija pabrėžė poreikį pasitelkti specialistų patirtį toliau plėtojant šios srities politiką.
            
         
               (5)
            
            
               Grupę sudarys įvairių disciplinų specialistai, turintys smurtinio radikalėjimo srities arba tiesiogiai su juo susijusių sričių nagrinėjimo ir mokslinio darbo patirties.
            
         
               (6)
            
            
               Todėl reikia įkurti Smurtinio radikalėjimo ekspertų grupę ir nustatyti jos įgaliojimus bei apibrėžti jos struktūrą,
            
         NUSPRENDĖ:
   1 straipsnis
   1.   Komisija sudaro patariamąją ekspertų grupę politikos klausimais, vadinamąją Smurtinio radikalėjimo ekspertų grupę (toliau – grupė).
   2.   Grupę sudaro kvalifikuoti asmenys, kompetentingi svarstyti su smurtiniu radikalėjimu ir terorizmu susijusius klausimus.
   2 straipsnis
   Užduotis
   Komisija gali konsultuotis su grupe visais su smurtiniu radikalėjimu ir terorizmu susijusiais klausimais.
   Grupės užduotis yra:
   
               —
            
            
               sutelkti jos narių patirtį siekiant teikti Komisijai politines konsultacijas. Tokias konsultacijas grupė gali teikti savo iniciatyva arba gavusi konkretų Komisijos prašymą,
            
         
               —
            
            
               padėti Komisijai nustatyti naujas reikiamas smurtinio radikalėjimo ir terorizmo reiškinio tyrimų sritis,
            
         
               —
            
            
               keistis patirtimi su toje pačioje srityje dirbančiais tinklais, institutais ar kitomis ES, valstybių narių įstaigomis, trečiosiomis šalimis ir tarptautinėmis organizacijomis,
            
         
               —
            
            
               pirmiausia iki 2006 m. birželio mėn. parengti smurtinio radikalėjimo srities mokslinių tyrimų padėties apibendrinančiąją ataskaitą.
            
         Grupės pirmininkas gali nurodyti, kokiais klausimais Komisijai reikėtų konsultuotis su grupe.
   3 straipsnis
   Sudėtis ir narių skyrimas
   1.   Grupės narius – kompetentingus smurtinio radikalėjimo ir terorizmo srities specialistus – skiria Europos Komisijos Teisingumo, laisvės ir saugumo generalinio direktorato generalinis direktorius. Tokia kompetencija turi apimti mokslinių tyrimų ir paskelbtų darbų patirtį.
   2.   Grupę sudaro daugiausia 20 narių.
   3.   Taikomos šios nuostatos:
   
               —
            
            
               nariai skiriami atsižvelgiant į jų asmeninius gebėjimus ir turi konsultuoti Komisiją neveikiami jokios išorinės įtakos,
            
         
               —
            
            
               grupės nariams suteikiami vienerių metų įgaliojimai, kuriuos Komisija gali atnaujinti. Jie dirba visą tą laiką, kol atsistatydina, yra pakeičiami arba kol baigiasi jų įgaliojimai,
            
         
               —
            
            
               tuos narius, kurie nebegali veiksmingai dalyvauti grupės darbe, atsistatydina arba nesilaiko šios dalies pirmoje ar antroje įtraukoje arba Europos bendrijos steigimo sutarties 287 straipsnyje nustatytų sąlygų, gali pakeisti nauji nariai likusiam jų kadencijos laikotarpiui,
            
         
               —
            
            
               kiekvienais metais nariai pateikia rašytinę deklaraciją, kurioje nurodo, kad jie įsipareigoja veikti visuomenės interesų labui, bei deklaraciją, kurioje patvirtina, kad nėra arba yra kokių nors interesų, galinčių pažeisti jų objektyvumą.
            
         4 straipsnis
   Veikla
   1.   Grupės pirmininką skiria Teisingumo, laisvės ir saugumo generalinio direktorato generalinis direktorius.
   Grupė teikia Komisijai nuomones ir pranešimus. Tokių pranešimų ir nuomonių turinys neįpareigoja nei Komisijos, nei bet kurios kitos ES institucijos. Komisija gali nustatyti galutinę datą, iki kurios nuomonė ar pranešimas turi būti pateikti.
   Kai grupės nuomonė ar pranešimas yra priimami vieningai, ji parengia bendras išvadas ir prideda jas prie protokolo. Jeigu grupė nėra vieninga dėl nuomonės ar pranešimo, apie atskirai pareikštas nuomones ji informuoja Komisiją.
   2.   Komisijai pritarus, konkretiems klausimams nagrinėti gali būti sudaromi pogrupiai, kurių kompetenciją nustato grupė. Pogrupiai nutraukia veiklą tuoj po to, kai jie įvykdo užduotis. Grupė turi patvirtinti tokių pogrupių parengtas ataskaitas, o kai nėra vieningos nuomonės, taikomos tos pačios pirmesnės pastraipos nuostatos.
   3.   Komisijos atstovas gali prašyti kitų ekspertų ar stebėtojų, turinčių specifinę kompetenciją darbotvarkėje numatytu klausimu, dalyvauti grupės ar pogrupio svarstymuose, jei tai yra naudinga ir (arba) būtina.
   4.   Dalyvaujant grupėje arba pogrupiuose gauta informacija turi būti laikoma konfidencialia ir gali būti viešai skelbiama tik tuomet, kai Komisija tam aiškiai pritaria. Pasibaigus kadencijai, kiekvienas grupės ir (arba) pogrupio narys turi toliau laikytis konfidencialumo taisyklių.
   5.   Grupė ir jos pogrupiai paprastai renkasi Komisijos patalpose, laikydamiesi jos nustatytų procedūrų ir tvarkaraščio. Komisija teiks sekretoriato paslaugas. Šiuose susirinkimuose gali dalyvauti suinteresuoti Komisijos pareigūnai.
   6.   Vadovaudamasi standartinėmis Komisijos priimtomis darbo tvarkos taisyklėmis, grupė priima savo darbo tvarkos taisykles.
   7.   Komisija gali atitinkamo dokumento originalo kalba internete skelbti visas grupės sudarytas santraukas, išvadas ar dalines išvadas arba darbo dokumentus, kurie nėra konfidencialūs. Grupės pateiktiems dokumentams bus taikomos Europos Parlamento ir Tarybos reglamento (EB) Nr. 1049/2001 (3) nuostatos.
   5 straipsnis
   Išlaidų dengimas
   Komisija dengia narių, kitų ekspertų ir stebėtojų, susijusių su grupės veikla, kelionės ir prireikus pragyvenimo išlaidas, vadovaudamasi Komisijos vidaus taisyklėmis dėl išorės ekspertų išlaidų kompensavimo.
   Nariams ar kitiems ekspertams ir stebėtojams, kurie kartais galėtų būti pakviesti, už jų veiklą ir pareigas neatlyginama.
   6 straipsnis
   Įsigaliojimas
   Sprendimas įsigalioja jo paskelbimo Europos Sąjungos oficialiajame leidinyje dieną. Jis galioja iki 2007 m. kovo 19 d. Komisija iki šios dienos nusprendžia dėl galimo šio sprendimo galiojimo pratęsimo.
   
      Priimta Briuselyje, 2006 m. balandžio 19 d.
      
         
            Komisijos vardu
         
         Franco FRATTINI
         
         
            Pirmininko pavaduotojas
         
      
   
   
      (1)  KOM(2004) 698 galutinis, 2004 10 20.
   
      (2)  KOM(2005) 313 galutinis, 2005 9 21.
   
      (3)  OL L 145, 2001 5 31, p. 43.